Jane Dewey

Jane Mary Dewey, nada en Chicago o 11 de xullo de 1900 e finada o 19 de setembro de 1976, foi unha física estadounidense.

 Traxectoria 
Jane Mary Dewey naceu en Chicago, filla  do filósofo John Dewey e a educadora Alice Chipman Dewey. Os seus pais nomeárona en honra a Jane Addams, unha activista, socióloga e reformista; e Mary Rozet Smith, unha filántropa que foi compañeira de Addams.

Foi educada na Escola de Cultura Ética e logo na Escola Spence, despois do cal asistiu ao Barnard College, graduándose en 1922. Mudouse de Nova York a Nova Inglaterra para os estudos de posgrao, obtendo un doutoramento en química física do Instituto de Tecnoloxía de Massachusetts en 1925.

 Carreira 
Despois de graduarse do MIT, Dewey traballou durante dous anos investigando no campo  da mecánica cuántica con  Niels Bohr e  Werner Heisenberg como investigadora posdoutoral en Copenhague. Durante este tempo, deu unha serie de conferencias sobre mecánica de ondas ao resto do equipo de investigación de Bohr. Logo mudouse á Universidade de Princeton, onde traballou con Karl Taylor Compton co apoio dunha bolsa do Consello Nacional de Investigación. En 1929, converteuse en membro da facultade na Universidade de Rochester. Neste período, Dewey foi unha autora prolífica, publicando 8 artigos en revistas científicas importantes, o primeiro no Physical Review en 1926.

En 1931, Dewey deixou Rochester para ir ao Bryn Mawr College, onde se converteu en profesora adxunta de física e, máis tarde, en directora do departamento. Ese ano, foi elixida membro da Sociedade Americana de Física, e pronto asumiu o cargo de directora do departamento. Con todo, o seu matrimonio co tamén físico J. Alston Clark rompeuse, e a súa saúde empeorou, o que a obrigou a tomarse unha baixa médica. Durante a súa ausencia, Bryn Mawr substituíuna como directora por un profesor de física (Walter C. Michels) e Dewey estivo desempregada ata 1940, cando atopou un posto de profesora a tempo parcial no Hunter College. A súa saúde recuperouse de súpeto e pasouse á industria, aceptando un traballo durante a guerra na United States Rubber Company e, en 1947, un posto no Laboratorio de Investigación Balística (BRL) do Exército en Aberdeen Proving Ground, onde dirixiu o Laboratorio de Balística Terminal.

 Legado 

 Estimación Dewey-Mackenzie 
Nun documento histórico, mentres traballaba en United States Rubber Company, Dewey derivou as constantes elásticas dun material sólido cheo de partículas non ríxidas. 

 Ecuación de Slade-Dewey 
Durante a súa estadía no BRL, unha das súas contribucións á ciencia balística chegou a ser coñecida como a ecuación de Slade-Dewey, que relaciona empíricamente a velocidade de impacto crítica Vt para iniciar a detonación dun explosivo secundario sólido ou propelente ao diámetro d dun proxectil que impacta, onde A e B son constantes empíricas que dependen do explosivo.

 Notas 

Categoría:Finados en 1976
Categoría:Nados en 1900
Categoría:Profesores da Universidade de Rochester
Categoría:Profesores do Bryn Mawr College
Categoría:Alumnos do Instituto de Tecnoloxía de Massachusetts
Categoría:Alumnos do Barnard College
Categoría:Físicos dos Estados Unidos de América